**Cegléd Város Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400, Fax: 511-406, E-mail: polgarmester@cegledph.hu

**Száma**:………./2018 **Tárgy**: Gál József Sportcsarnok felújítása

**Előterjesztő**: Takáts László, polgármester

**Szakmai et.:** Szebeni Dávid, ügyvezető

**Ügyintéző:** Vasvári Csaba

**ELŐTERJESZTÉS**

**a Képviselő-testület 2018. április 19-i ülésére**

**Tisztelt Képviselő-testület!**

Az 1996. évi LXXXI. törvény alapján, a látvány-csapatsport támogatás keretében igénybe vehető társasági adókedvezmény (továbbiakban: TAO támogatás) alapján 2016-ban megkezdődött a Gál József Sportcsarnok felújításának előkészítése.

Cegléd Város Önkormányzatának Képviselő-testülete a 239/2016.(IX.22.) Ök. határozatával támogatta a ceglédi Gál József Sportcsarnok bővítésére és felújítására vonatkozó TAO pályázat benyújtását. Az 1818/2016. (XII.22.) Korm.határozat alapján Magyarország Kormánya 500.000.000,-Ft támogatást biztosít a beruházás megvalósításához. Az így biztosított önerő kapcsán a testület módosította fenti határozatot. A 141/2017.(IV.27.) Ök. határozat alapján 250-250 millió Ft vissza nem térítendő támogatást kapnak a pályázó egyesületek. Az eddig sikeresen odaítélt források az épület megújításának fedezetét biztosítják. A tervek szerint egy újabb sikeres pályázat biztosíthat forrást a belső berendezésekhez, fény- és hangtechnikai berendezésekhez, beépített sporteszközökhöz, 1 db 50 kW-os napelem-rendszerhez, geotermikus fűtési rendszer kialakításához szükséges gépészethez. A TAO-pályázat további lehetőséget biztosít a szükséges parkolóhelyek kialakítására is. A pályázatot a sportegyesületeknek 2018. április 30. napjáig be kell nyújtani.

Az egyesületeknek a végső sikeres pályázat elbíráláshoz igazolniuk kell a beruházások megvalósításához szükséges 30%-os önrész meglétét, melyet a korábbi megállapodások szerint a tulajdonos önkormányzat biztosít. A TAO törvény által nyújtott támogatás a megvalósítási költségek 70 %-át finanszírozza.

Nyertes pályázat esetén az együttműködési megállapodás módosítására lesz szükség az Önkormányzat és az egyesületek között. Ez a megállapodás hivatott keretet biztosítani a tulajdonos önkormányzat felelős vagyongazdálkodását és a kölcsönös előnyöket egyaránt biztosító hatáskör és felelősség megosztásnak, valamint a pénzügyi teljesítés ütemezésének.

Az előzetes költségbecslés alapján a fenti beruházások megvalósításának költségigénye összesen bruttó 500.000.000,-Ft, amely egyenlő arányban kerül megosztásra a két egyesület között. A döntést a sportszakmai szervezetek várhatóan 2018. év végéig meghozzák, a beruházások megvalósítása 2019. II. félévében várható, ezért az önerőt a 2019. évi költségvetésben kell megtervezni az önkormányzatnak. A megvalósításig hátralévő idő lehetőséget biztosít az önkormányzat számára kormányzati támogatás iránti igény benyújtására.

A támogatás igénybevételének egyik feltétele a **Tao tv. 22/C.§ (6)** bekezdése alapján, hogy a beruházás üzembe helyezését követő legalább 15 évben az adókedvezmény alapjául szolgáló beruházás révén üzembe helyezett ingatlan sportcélú, elsődlegesen piaci alapon történő hasznosítását fenntartja, valamint benyújtja a sportcélú ingatlan tulajdonosának előzetes írásbeli hozzájárulását arról, hogy erre az időtartamra - a beruházás üzembe helyezését követő 30 napon belül - a Magyar Állam javára az ingatlan-nyilvántartásba az igénybe vett adókedvezmény mértékéig jelzálogjog kerül bejegyzésre.

Jelen előterjesztést a **Gazdasági Bizottság és a Jogi-Ügyrendi, Közbiztonsági és Pénzügyi Bizottság** tárgyalja. A Bizottságok véleménye a Képviselő-testület ülésén helyben kerül kiosztásra jegyzőkönyvi kivonat formájában.

Kérem a Tisztelt Képviselő-testületet, hogy a határozati javaslat elfogadásával támogassa a Ceglédi Gál József Sportcsarnok teljeskörű megújítását.

A döntéshozatal az Mötv. 46. § (1) bekezdésére, valamint (2) bekezdésére figyelemmel nyilvános ülés keretében, a KT. SzMSz 44. § bekezdésének c) pontja alapján minősített többségű szavazati arányt igényel.

Cegléd, 2018. április 16.

Takáts László

polgármester

**Határozati javaslat**

**Cegléd Város Önkormányzatának Képviselő-testülete,**

1. **mint a Cegléd belterület 2017/2 hrsz-ú, kivett sportcsarnok megnevezésű, és a 2241 hrsz-ú, közterület megnevezésű ingatlanok** kizárólagos tulajdonosa hozzájárul a Ceglédi Gál József Sportcsarnok bővítésére és felújításra vonatkozó TAO pályázat benyújtásához.
2. A **Cegléd belterület 2017/2 hrsz-ú, kivett sportcsarnok megnevezésű, és a 2241 hrsz-ú, közterület megnevezésű ingatlanok** kizárólagos tulajdonosaként hozzájárul az ingatlanokra tervezett beruházás és a beruházás utófinanszírozott elemeinek a Magyar Állam javára történő 15 évre szóló jelzálogjoggal történő megterheléséhez.
3. Az 1. pont érdekében a Ceglédi Kék Cápák Sport Egyesülettel (2700 Cegléd, Alkotmány utca 1.), valamint Ceglédi Kosárlabda Egyesülettel (2700 Cegléd, Rákóczi út 33.) kötött Együttműködési megállapodást módosítja.
4. Kötelezettséget vállal arra, hogy a fejlesztéshez szükséges 150.000.000,- Ft összegű saját forrást biztosítja az alábbiak szerint: Ceglédi Kék Cápák Sport Egyesület részére: 75.000.000,- Ft, Ceglédi Kosárlabda Egyesületrészére: 75.000.000,- Ft.
5. Kötelezettséget vállal arra, hogy a fedezetet Cegléd Város Önkormányzata 2019. évi költségvetésében eredeti előirányzatként megtervezi.
6. Felhatalmazza a Polgármestert és a Címzetes főjegyzőt az Önkormányzat képviseletében az Együttműködési megállapodás módosításának aláírására.
7. Felhatalmazza a Polgármestert, hogy tárgyalásokat folytasson kormányzati szervekkel, sportági szereplőkkel a szükséges önrész központi forrásból történő biztosítása céljából.
8. Utasítja a Ceglédi Közös Önkormányzati Hivatalt a szükséges intézkedések megtételére

Határidő: azonnal Felelős: Takáts László polgármester

Az előterjesztést láttam:

Dr. Diósgyőri Gitta

címzetes főjegyző