

**PEST MEGYEI RENDŐR-FŐKAPITÁNYSÁG**

**CEGLÉDI RENDŐRKAPITÁNYSÁG**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

#### Szám:**13020/ 1062 /2018. ált.**

***2017. ÉVI BESZÁMOLÓ***

#### ***CEGLÉD VÁROS KÖZRENDJÉNEK, KÖZBIZTONSÁGÁNAK HELYZETÉRŐL***

#### http://varosom.hu/upload_pic/normal/1/1981111121045838_Cegled_265.jpg

#### 

#### **Cegléd, 2018. március 01.**

#### **Készítette:**

#### **Török Csaba r. alezredes**

#### **kapitányságvezető**

**Tisztelt Képviselő-testület, Tisztelt Polgármester Úr!**

**A Ceglédi Rendőrkapitányság 2017. évi tevékenységét értékelő beszámolómat az alábbiak szerint terjesztem Önök elé:**

BEVEZETÉS

A Ceglédi Rendőrkapitányság Vezetésének az elmúlt évben továbbra is fő célkitűzése volt a **bűncselekmények számának csökkentése, büntetőeljárások eredményességének fokozása**, hatékony fellépés a tulajdon elleni szabálysértések elkövetőivel szemben, eredményes szakmai tevékenységgel igazolni azt, hogy a **Ceglédi Járásban és ezen belül Cegléd Városában élő állampolgárok alappal számíthatnak a rendőrkapitányságon szolgálatot teljesítő kollégáim segítségére.** A célok között kiemelt helyet foglal el a bűn és baleset-megelőzés munka, illetőleg a kommunikációs tevékenységünk fejlesztése.

A fenti célkitűzéseink elérése kapcsán **jelentős támogatást kaptunk Cegléd Város Önkormányzatától a Ceglédi Járási Ügyészségtől** a **Ceglédi Járásbíróságtól** a rendőrkapitányság területén működő **polgárőr szervezetektől, mezőőröktől,** a területünkön élő **állampolgároktól.** A célkitűzéseinket jellemzően teljesíteni tudtuk.

**Az elmúlt öt évben folyamatosan csökkent a Ceglédi Járásban elkövetett és ismertté vált bűncselekmények száma. A csökkenés mellett folyamatosan emelkedett azon nyomozások száma és aránya, melyekben az eljárást eredményesen tudtuk befejezni**. Kiemelten alkalmaztuk mind a büntető ügyekben, mind pedig az elzárással is sújtható szabálysértések esetében a **bíróság elé állítás** és egyéb a büntetőeljárás keretén belül definiált un. gyorsító eljárások körébe tartozó ügyfeldolgozást. Nagy számban döntöttünk bűnügyi és szabálysértési őrizetbe vétel elrendeléséről, illetve számos alkalommal tettünk előterjesztést előzetes letartóztatás indítványozására. **A regisztrált bűncselekmények számának további csökkenése és ezzel egyidejűleg a nyomozáseredményességi - felderítési mutatók javulása, továbbá a fokozott közterületi jelenlét azt eredményezte, hogy az önkormányzatok és az általunk felügyelt járásban élő lakosság alappal bízik az őket szolgáló Ceglédi Rendőrkapitányság munkájában.** A parancsnoki gondoskodás körében a vezető kollégáimmal kiemelt figyelmet fordítottunk arra, hogy az állomány felmerülő problémáit megfelelő érzékenységgel kezeljük. Kollégáim elhelyezésével, munkakörülményeivel és jutalmazásával kapcsolatban több olyan intézkedés történt**, ami az állomány megtartásához, a viszonylag kismértékű fluktuáció realizálásához kellő alapot biztosított. Ezen vezetői törekvésünkben - más módon nem pótolható - segítséget jelentett Cegléd Város Önkormányzatának erkölcsi és anyagi támogatása.**

A bűnügyi és rendészeti szakterület hatékony együttműködése nélkül tartós eredményeket elérni nem lehet, ezért **kiemelt hangsúlyt fektettünk a napi szintű együttműködésre mind parancsnoki, mind pedig beosztotti szinten.**

A beszámolóban értékelt statisztikai adatokon túl kiemelt fontosságúnak tartom, hogy a **Ceglédi Rendőrkapitányság illetékességi területén élő állampolgárok véleménye szerint egyre kedvezőbb közbiztonsági körülmények között élhetik mindennapjaikat.**

***I.***

***KÖZBIZTONSÁGI HELYZET ÉRTÉKELÉSE***

**1. A bűnügyi helyzet bemutatása:** *(A bűncselekményi adatok a Ceglédi Rendőrkapitányság illetékességi területén -Ceglédi Járásban- elkövetett és rendőri eljárásban regisztrált deliktumokra vonatkoznak.)*

***1.1. A rendőri eljárásban regisztrált bűncselekmények és a közterületen elkövetett regisztrált bűncselekmények számának alakulása.***

A 2017-es évben a Ceglédi Rendőrkapitányság illetékességi területén **regisztrált bűncselekmények száma 1.487 volt**, amely az előző évi adatokhoz viszonyítva 11,95%-kal (1.689-ről, -202) csökkent. Ez a csökkenő tendencia már ötödik éve folyamatos. Cegléd Városához köthető bűncselekmények száma 2012-2017. között az alábbi trendet mutatja.

|  |  |  |  |  |  |  |  |
| --- | --- | --- | --- | --- | --- | --- | --- |
| ***Cegléd közigazgatási területén elkövetett bűncselekmények*** | ***2012*** | ***2013*** | ***2014*** | ***2015*** | ***2016*** | ***2017*** | ***dinamika***  ***2016-2017.*** |
| ***összes bűncselekmény*** | ***2716*** | ***1881*** | ***1639*** | ***1305*** | ***798*** | ***728*** | ***-8,7%*** |
| ***ebből közterületen elkövetett bűncselekmény*** | ***689*** | ***554*** | ***337*** | ***320*** | ***217*** | ***210*** | ***-3,2%*** |

A fenti és hatéves folyamat szemléltető táblázat adatai alapján látható, hogy **a legtöbb bűncselekményt 2012-ben követték** el Cegléd Város közigazgatási területén, majd a tendencia csökkenő pályára került. **2013-ban egy igen határozott csökkenés következett be**, mely folyamat 2014-2016-ban is kitartott, 2017-ben a bűncselekményi keletkezések, igaz szerényebb ütemben, de tovább csökkentek. Úgy, mint az összes bűncselekményeknél, a közterületen elkövetett bűncselekmények esetén is - az elmúlt 6 éves ciklusban - az értékelt **2017-es év volt a legsikeresebb,** **hiszen az elmúlt évben követték el a legkevesebb bűncselekményt mind a járásban, mind pedig Cegléden.**

**A fenti adatsor kapcsán szeretnék arra is rámutatni, hogy a 2012-es évben megközelítőleg négyszer annyi bűncselekményt követtek el egy év alatt, mint 2017-ben.** A közterületen elkövetett bűncselekmények számának alakulása az **állampolgárok szubjektív közbiztonságérzetét jelentősen befolyásolja**, továbbá a csökkenő elkövetési számok - szakmai szempontból értékelve - igazolják a rendőrségi munka hatékonyságának fejlődését.

***1.2. A regisztrált bűncselekmények 100 ezer lakosra vetített aránya, változása (bűnügyi fertőzöttség).***

A 100.000 lakosra jutó regisztrált bűncselekmények száma a bűnügyi fertőzöttség mérőszáma. A Ceglédi Rendőrkapitányság illetékességi területén található 12 település lakossága 2015-ben 88.046 fő, míg 2016-ban 87.599 fő, 2017-ben pedig 87.553 fő. A rendőrkapitányság illetékességi területén a rendőri eljárásban regisztrált bűncselekmények száma **2015-ben 2.518**, **2016-ban 1.689, míg 2017-ben 1.487 volt,** melyből adódóan a Ceglédi Járásban a regisztrált bűncselekmények 100 ezer lakosra vetített aránya **2015-ben 2859,9;** **2016-ban 1928,1; 2017-ben pedig 1698,4 volt, a vizsgált évben a csökkenés mértéke 11,91 %-os.**

A bűnügyi fertőzöttség tekintetében a 2012-es és a 2017-es év összehasonlítása azt mutatja, hogy **ez az érték 5384,8-ról 1698,4-re csökkent.** **2012-es évben a Pest megyei rendőrkapitányságok működési területei közül a ceglédi volt a legfertőzöttebb.**

A Pest Megyei Rendőr-főkapitányság 13 rendőrkapitánysága illetékességi területének bűnügyi fertőzöttsége alapján, amennyiben a legterheltebb az első és a legkevésbé fertőzött a 13., **úgy ebben a rangsorban a Ceglédi Rendőrkapitányság működési területe 2017-ben a 9. helyre sorolható.**

***1.3. A kiemelten kezelt bűncselekmények számának alakulása.***

Rendőrkapitányságunk illetékességi területén, a 14 kiemelten kezelt bűncselekményt érintően, **tárgyévben 782 cselekményt regisztráltak. Ez 14,7%-kal kevesebb az előző évhez képest (917-ről, -135).** Ezen kategóriába tartozó regisztrált bűncselekmények 19,5%-át közterületen követték el, mely deliktumok száma 9,4%-al csökkent 2016-hoz mérten, **169-ről 153-ra változott. Cegléden elkövetett és kiemelten kezelt bűncselekmények** adatait összegző táblázat kapcsán szeretném kiemelni, hogy ebbe a csoportba tartozó bűncselekmények a lakosság biztonságérzetét intenzíven befolyásolják. Az érintett bűncselekmények elkövetésével párhuzamosan, főleg az esetszámok növekedésekor (annak erőszakos jellegére, vagy sértetti körére tekintettel, illetőleg általános társadalmi elutasító vélekedés miatt) **a köznyugalom, a rendőrség szakmai munkájának megítélése jelentős defficitet szenved el.**

Cegléden elkövetett kiemelten kezelt bűncselekményeket értékelve *– a következő oldalon lévő táblázatban foglalt adatok alapján* - látható, hogy **a fő számokat tekintve a 2017-es volt a legkevésbé terhelt év.**

**2012. óta a csökkenés üteme töretlen,** mely folyamat kedvező társadalmi hatása az elmúlt évben nagyon sok esetben tetten érhető volt a lakosság, az önkormányzat munkánkat köszönő, dicsérő visszajelzéseiben

Közbiztonsági szempontból kedvezőtlen jelenségként értékelhető területünkön **a túlzott mértékű alkoholfogyasztás**, amely akár az elkövetői, de akár a sértetti oldalon is kifejtheti negatív hatását. Egyre nagyobb számban fordulnak elő olyan bűncselekmények, amelynek közvetlen vagy közvetett kiváltó oka az italozó életmóddal hozható összefüggésbe. A kulturált italfogyasztás hiánya, és általánosságban az állampolgárok önkéntes jogkövetésének hiánya jól tetten érhető az ittas járművezetés magas számában is. Erőfeszítéseink és az egyre szigorodó büntetések ellenére az valószínűsíthető, hogy az italozó életmódra visszavezethető bűncselekmények száma emelkedhet. A fenti jelenség erősödését okozhatja az **ún. dizájner-drogok elterjedésének hatása a fiatalabb korosztály esetében.** Ezen szerek a mai napig olcsóbban és sokkal könnyebben beszerezhetők, mint a kábítószerlistán szereplő vegyületek. A dizájner-drogokkal kapcsolatos probléma sokrétű. Klinikai vizsgálatok hiányában nem ismert a fogyasztók elmeműködésére és magatartására gyakorolt hatásuk, azonban általános nyomozói tapasztalat, hogy a fogyasztót agresszívabbá teszik. Illetékességi területünkön a lakosság száma folyamatosan csökken, **az ingatlanok tucatjai elhagyottá válnak**, amelyek gyorsan a helyi elkövetői körök célkeresztjébe kerülnek. Ez a betöréses lopások alakulását befolyásolhatja kedvezőtlenül.

**Az M4-es autópálya átadása, a gyorsforgalmi utak jelentette számtalan kedvező hatás mellet, kriminalisztikai szempontból vélhetőleg új kihívások elé állítja a rendőrkapitányságot**, hiszen a fővárosból és annak agglomerációjából nagyon rövid idő alatt megközelíthető lesz Városunk, így az átutazó bűnözés megjelenésére fel kell készülnünk. Az eredményes bűnüldözési munkában egyre inkább felértékelődik a térfelügyeleti rendszerek használhatósága, a kamerarendszerek által lefedett területek nagysága.

***Kiemelten kezelt bűncselekmények alakulás Cegléden***

|  |  |  |  |  |  |  |
| --- | --- | --- | --- | --- | --- | --- |
| ***Év*** | ***2012*** | ***2013*** | ***2014*** | ***2015*** | ***2016*** | ***2017*** |
| ***kiemelten kezelt bűncselekmény*** |
| ***Emberölés*** | ***3*** | ***0*** | ***0*** | ***0*** | ***2*** | ***2*** |
| ***Szándékos befejezett emberölés*** | ***1*** | ***0*** | ***0*** | ***0*** | ***1*** | ***2*** |
| ***Emberölés kísérlete*** | ***1*** | ***0*** | ***0*** | ***0*** | ***1*** | ***0*** |
| ***Testi sértés*** | ***54*** | ***70*** | ***65*** | ***73*** | ***40*** | ***41*** |
| ***Súlyos testi sértés*** | ***28*** | ***40*** | ***39*** | ***43*** | ***23*** | ***28*** |
| ***Halált okozó szándékos testi sértés*** | ***0*** | ***0*** | ***0*** | ***0*** | ***0*** | ***1*** |
| ***Kiskorú veszélyeztetése*** | ***5*** | ***2*** | ***4*** | ***9*** | ***6*** | ***3*** |
| ***Embercsempészés*** | ***0*** | ***0*** | ***0*** | ***1*** | ***0*** | ***0*** |
| ***Garázdaság*** | ***32*** | ***50*** | ***80*** | ***69*** | ***38*** | ***34*** |
| ***Önbíráskodás*** | ***6*** | ***4*** | ***4*** | ***2*** | ***0*** | ***1*** |
| ***Visszaélés kábítószerrel (terjesztő)*** | ***2*** | ***2*** | ***2*** | ***2*** | ***0*** | ***0*** |
| ***Lopás*** | ***1496*** | ***1029*** | ***712*** | ***588*** | ***331*** | ***266*** |
| ***Gépkocsi lopás*** | ***26*** | ***15*** | ***7*** | ***2*** | ***2*** | ***5*** |
| ***Zárt gépjármű feltörés*** | ***53*** | ***37*** | ***17*** | ***15*** | ***6*** | ***4*** |
| ***Lakásbetörés*** | ***155*** | ***139*** | ***108*** | ***121*** | ***61*** | ***51*** |
| ***Rablás*** | ***32*** | ***17*** | ***19*** | ***7*** | ***9*** | ***6*** |
| ***Kifosztás*** | ***1*** | ***3*** | ***13*** | ***10*** | ***10*** | ***9*** |
| ***Zsarolás*** | ***3*** | ***6*** | ***0*** | ***1*** | ***1*** | ***2*** |
| ***Rongálás*** | ***75*** | ***45*** | ***17*** | ***25*** | ***25*** | ***18*** |
| ***Orgazdaság*** | ***4*** | ***5*** | ***5*** | ***8*** | ***2*** | ***2*** |
| ***Jármű önkényes elvétele*** | ***6*** | ***7*** | ***5*** | ***4*** | ***1*** | ***1*** |
| ***14. Kiemelten kezelt bcs. összesen*** | ***1719*** | ***1240*** | ***926*** | ***799*** | ***465*** | ***385*** |
| ***Közterületen elkövetett kiemelten kezelt bcs.*** | ***587*** | ***405*** | ***183*** | ***170*** | ***91*** | ***88*** |

Az előző oldalon bemutatott és a kiemelten kezelt bűncselekmények alakulását demonstráló táblázatra figyelemmel egyértelműen megállapítható, hogy **az értékelt 6 év viszonylatában exponenciálisan csökkent a lopások, betöréses lopások száma.** Sajnos az élet elleni bűncselekmények trendje 2016-hoz mérten nem hozott változást, hiszen ugyanúgy, mint a bázis évben 2017-ben is két esetben fejezett be a rendőrség emberölési ügy nyomozását, mely eljárások elkövetési helye Ceglédhez köthető. **Az adatokból visszatükröződik, hogy Városunk közterületi rendjének színvonala 2012-2017 év közötti időszakban nagyon kedvező irányú fejlődést tudhat magáénak.**

**2. A bűnüldöző munka értékelése:**

***2.1. a nyomozáseredményességi mutató alakulása, közterületen elkövetett, regisztrált bűncselekmények nyomozáseredményességi mutatója.***

**2017-ben a nyomozáseredményesség kapitányságunk esetében 62,1%, amely az előző évhez mérten 0,9 százalékponttal szerényebb mutatót jelent.** A csekély mértékű visszaesés ellenéreezzel az eredményünkkel a megyei kapitányságok rangsorában **a 3. helyen állunk,** ami megyei relációban jó rendőrszakmai munkát tükröz.

|  |  |  |  |  |  |  |  |
| --- | --- | --- | --- | --- | --- | --- | --- |
| ***Ceglédi Rendőrkapitányság eljárásaiban regisztrált bűncselekmények*** | ***2012*** | ***2013*** | ***2014*** | ***2015*** | ***2016*** | ***2017*** | ***dinamika***  ***2015-2016.*** |
| ***összes bűncselekmény*** | ***4894*** | ***3366*** | ***2835*** | ***2518*** | ***1689*** | ***1487*** | ***-11,9%*** |
| ***ebből közterületen elkövetett bűncselekmény*** | ***1129*** | ***898*** | ***597*** | ***636*** | ***402*** | ***418*** | ***+3,6%*** |
| ***nyomozáseredményességi mutató***  ***az összes bűncselekményt érintően*** | **16,5%** | **36,2%** | **50,1%** | **54,4%** | **63 %** | **62,1%** | **-09 százalékpont** |
| ***Közterületen elkövetett bcs. nyomozáseredményességi mut.*** | **22,4%** | **43,3%** | **70,6%** | **77,2%** | **80,8%** | **79,7%** | **-1,1**  **százalékpont** |

***2.2. A kiemelten kezelt bűncselekmények (összességében), a közterületen elkövetett kiemelten kezelt bűncselekmények, valamint a közterületen elkövetett bűncselekmények változásainak mutatói.***

A 14 kiemelten kezelt bűncselekmény nyomozáseredményességi mutatója tárgyévben 39,3%. A fogalomkörön belül a közterületen elkövetett kiemelt megítélésű deliktumok **nyomozáseredményességi indexe 6,3 százalékponttal romlott** (65,3%-ről 59%-ra). A 14 kiemelten kezelt bűncselekmények körében a lakásbetörés, személygépkocsi lopás és rablás nyomozáseredményességi mutatójában emelkedés mutatkozik

Az egyes nyomozások eredményességét általános negatívan befolyásolja a **bűncselekmények elkövetési helyeinek nyomszegénysége**, mely egyre jellemzőbb módon az elkövető passzív és aktív elkövetéskori magatartásának következménye, valamint az, hogy a bűncselekmény elkövetése és a hatóság tudomására jutása között hosszabb idő telik el.

Sok esetben tapasztalható jelenség és a nyomozások eredményességét kedvezőtlenül befolyásolja **az állampolgár közönyössége, ill. az elvárható vagyonvédelmi intézkedések megtételének hiánya, a hanyagság és figyelmetlenség.**

A testi sértések és garázdaságok vizsgálata során szintén negatív hatással van a munkánk eredményességére a már említett italozó életmód, illetve a túlzott mértékű alkoholfogyasztás, tekintettel arra, hogy az esetek jelentős részében a sértettek ittas állapotban válnak bűncselekmény áldozatává, így **állapotukból adódóan csekély információval rendelkeznek az elkövető személyéről.**

***Kiemelten kezelt bűncselekmények nyomozáseredményességi mutatója és annak változása 2012-2017. között a Ceglédi Rendőrkapitányság eljárásaiban***

|  |  |  |  |  |  |  |  |
| --- | --- | --- | --- | --- | --- | --- | --- |
| ***bűncselekmény kategória*** | ***2012*** | ***2013*** | ***2014*** | ***2015*** | ***2016*** | ***2017*** | ***dinamika***  ***2016-2017***  ***(százalékpont)*** |
| ***14 kiemelt bűncselekmény*** | ***11,5%*** | ***22,5%*** | ***31,7%*** | ***39,2%*** | ***42,2%*** | ***39,3%*** | ***-2,9*** |
| ***Lopás*** | ***6,8%*** | ***13,7%*** | ***18%*** | ***23,9%*** | ***27,7%*** | ***25%*** | ***-2,7*** |
| ***Lakásbetörés*** | ***2,1%*** | ***10,5%*** | ***12,8%*** | ***15,7%*** | ***17,7%*** | ***20,5%*** | ***+2,8*** |
| ***Személygépkocsi lopás*** | ***11,4%*** | ***0%*** | ***14,3%*** | ***25%*** | ***50%*** | ***72,2%*** | ***+22,2*** |
| ***Rablás*** | ***26,9%*** | ***60%*** | ***62,9%*** | ***72,7%*** | ***87,5%*** | ***92,3%*** | ***+4,8*** |
| ***Garázdaság*** | ***82,8%*** | ***74,1%*** | ***86,5%*** | ***81,9%*** | ***81,6%*** | ***74,7%*** | ***-6,9*** |
| ***Súlyos testi sértés*** | ***52,9%*** | ***69,5%*** | ***78,9%*** | ***70,7%*** | ***73,5%*** | ***71,2%*** | ***-2,3*** |
| ***Közterületi kiemelten kezelt bűncselekmény*** | ***13,2%*** | ***28,8%*** | ***54,3%*** | ***64,7%*** | ***65,3%*** | ***59%*** | ***-6,3*** |

**3. Tulajdon elleni szabálysértésekkel kapcsolatos tapasztalatok:**

Rendőrkapitányságunkon az elzárással is sújtható szabálysértési ügyekben az előkészítő eljárásokat a közrendvédelmi osztály állományába tartozó szabálysértési előkészítő csoport folytatja le. Az előkészítő eljárások vizsgálatával kapcsolatos feladatokat a csoport tagjai **jó színvonalon, és eredményesen biztosították a 2017-es évben is.**

Elmondható, hogy az elzárással is sújtható szabálysértési ügyekben **kismértékű csökkenés tapasztalható, hiszen** 2016-ban 553 előkészítő eljárás indult és 529 ügy került befejezésre, **2017-ban pedig 523 szabálysértés miatt indult előkészítő eljárás és ezzel párhuzamosan 515 ügyet fejeztünk be.**

**Az eljárások során a bolti lopások felderítési mutatója az évek alatt folyamatosan javult, 2016-ban a felderítési mutató 60 %-os** volt, míg **a 2017-es évben 88,89 %-ra emelkedett,** az egyéb tulajdon elleni szabálysértésekkel a felderítési mutató **2016-os évben 40,48 %-os** volt, míg **a 2017-es évben kismértékben csökkent**, mert **37 %-os** eredményességet értük el.

**A gyorsított bíróság elé állítások terén közel** a 2016-os év eredményeit meg tudtuk tartani, amely alapján a **2017-es évben 44 esetben éltünk e jogintézménnyel, míg a 2016-os évben 45 alkalommal. A tulajdon elleni szabálysértések legjellemzőbb elkövetési formái az elmúlt évben a lopás, a csalás és a rongálás voltak.**

**4. Közlekedésbiztonsági helyzet:**

A Ceglédi Járásban az értékelt évben rendőrkapitányságunk közlekedésrendészeti osztálya **471 baleset helyszínén intézkedett melyből 151 végződött személyi sérüléssel.**

A személyi sérüléssel járó balesetek vonatkozásában elmondhatjuk, hogy évek óta hullámzó teljesítményt mutatnak. **Az elmúlt évben a 5 %-os emelkedést regisztráltunk, mely adat 145-ről, 151-re növekedett.**

**A halálos kimenetelű közlekedési balesetek számában sajnos növekedést regisztráltunk, tavaly 6-ról 8-ra növekedett**. A halálos balesetek közül egy Abony belterületén következett be míg a többi lakott területen kívül történt. Ezek közül hat a 4-es számú főúton, egy a pedig a 40-es számú úton történt. Az okozókat tekintve hat esetben gépjármű vezetője, valamint két alkalommal gyalogos volt**. Az elhunyt személyek számában növekedés mutatkozott, míg 2016-ban 6 személy hunyt el közlekedési balesetben, a tavalyi évben 9-en vesztették életüket.** A halálos balesetek elemzése során megállapítást nyert, hogy a bekövetkezett események közül 1 történt a délelőtti órákban, 2 baleset történt a délutáni órákban, 5 baleset pedig az esti órákban.

**A súlyos sérüléssel járó közlekedési balesetek vonatkozásában, 2017-es évben 26%-os emelkedés volt tapasztalható, 58 -ról 73 -ra növekedett az esetek száma.**

A súlyos sérüléses balesetek területi megoszlását elemezve - azok arányát tekintve - megállapítani, hogy lakott területen belül és kívül hasonló arányban következtek be ilyen kimenetelű balesetek. Az illetékességi területen bekövetkezett súlyos sérüléssel járó baleseteknek jelentős része Cegléd, Albertirsa, Abony lakott területéhez, illetve illetékességi területünkön áthaladó 4-es számú főúthoz köthető. A súlyosan sérült személyek száma a 73 balesetben 91 fő.

**A könnyű sérüléssel járó közlekedési balesetek vonatkozásában viszont csökkenés volt tapasztalható, hiszen 81-ről 70-re csökkent a számuk.**

**A balesetek okozóit vizsgálva megállapítható, hogy a személygépjárművek vezetői vannak legnagyobb számban, arányuk 64,4 %. Ki kell még emelni a tehergépjárművek vezetőit, akik a balesetek 16,44 %-át, és a kerékpárosok pedig 9,86 %-át okozzák.**

A Ceglédi Rendőrkapitányság beosztottjai nagy figyelmet fordítanak az ittas járművezetők kiszűrésére és ennek eredményeképpen a **151 személyi sérüléses balesetből, csak 7 okozó volt ittas állapotban, amely az ittas okozó arányt tekintve megyei szinte a legjobb eredmény.**

Baleset bekövetkezési okait tekintve 2017. évben a személyi sérüléses balesetek **28,2 %-a következett be az elsőbbségi jog meg nem adása miatt.**

A balesetek oksági szerkezetét tekintve **második helyen a gyorshajtás áll, amely az összes baleseti szám 21,7 %-át**, harmadikon pedig **a kanyarodási szabályok megszegése (17,7%)** teszi ki. 2016-os évben is megközelítőleg ugyanilyen arányban alakultak a baleseti okok megoszlása.

A balesetek körülményeinek értékelése - elemzése során megállapítottuk, hogy a személysérüléses közlekedési balesetek zöme jellemzően 07:00-22:00 óra között következett be, ezért a fokozott ellenőrzéseket is többnyire ezen időpontokra összpontosítottuk.

***Cegléd Város közigazgatási területéhez köthető személysérüléses közlekedési balesetek alakulása 2013-2017 között.***

|  |  |  |  |  |  |  |  |
| --- | --- | --- | --- | --- | --- | --- | --- |
|  | ***2013*** | ***2014*** | ***2015*** | ***2016*** | ***2017*** | ***változás***  ***2016-2017*** | ***dinamika***  ***2016-2017.*** |
| ***Személysérüléses közlekedési balesetek száma*** | ***69*** | ***69*** | ***78*** | ***72*** | ***74*** | ***+2*** | ***+2,7%*** |
| *halálos* | ***8*** | ***3*** | ***4*** | ***3*** | ***3*** | ***0*** | ***-*** |
| *súlyos* | ***18*** | ***34*** | ***20*** | ***25*** | ***42*** | ***+17*** | ***+68%*** |
| *könnyű* | ***43*** | ***32*** | ***54*** | ***44*** | ***29*** | ***-15*** | ***-34,1%*** |
| ***balesetben meghalt, megsérült személyek száma*** | ***97*** | ***96*** | ***112*** | ***89*** | ***123*** | ***+34*** | ***+38,2%*** |
| *meghalt* | ***9*** | ***4*** | ***5*** | ***3*** | ***3*** | ***0*** | ***-*** |
| *súlyosan sérült* | ***30*** | ***44*** | ***23*** | ***28*** | ***49*** | ***+21*** | ***+75%*** |
| *könnyen sérült* | ***58*** | ***48*** | ***84*** | ***58*** | ***71*** | ***+13*** | ***+22,4%*** |
| ***ittasan okozott balesetek száma*** | ***1*** | ***2*** | ***8*** | ***5*** | ***4*** | ***-1*** | ***-203%*** |

**Városunk közlekedésbiztonságának szavatolása jelentős feladatot ró a Ceglédi Rendőrkapitányságra**, hiszen Cegléd közigazgatási területén áthaladó 4-es, 311-es és 441-es főútvonalak terhelt szakaszain túl a belváros zsúfolt forgalma - ahol a gépjárműforgalom mellett jelentős a gyalogosan és kerékpárral közlekedők aránya - **napi szinten számos közlekedési veszély és konfliktus helyzetet generál, melynek kezelése fokozott rendőri ellenőrzéseket és rendőri jelenlétet igényel.**

**Fontos kiemelnem, hogy a közlekedési szabályok betartatása mellett jelentős hangsúlyt fektettünk arra, hogy a belvárosban karos forgalomirányítással és egyéb rendőri eszközzel segítsük a csúcsforgalomban közlekedőket.**

***II.***

***A CEGLÉDI RENDŐRKAPITÁNYSÁG ÁLTAL A KÖZBIZTONSÁG ÉRDEKÉBEN TETT INTÉZKEDÉSEK ÉS AZ AZZAL KAPCSOLATOS FELADATOK***

1. **A közterületi jelenlét mértéke, a közterületek, nyilvános helyek, valamint a kiemelt idegenforgalmi területek biztonsága:**

A Ceglédi Rendőrkapitányság rendészeti állománya 2017. évben is **kiemelt figyelmet fordított a közterületi jelenlét fokozására** amellett, hogy a rendőrkapitányság állománya rendszeresen adott megerősítő erőket Magyarország déli határszakaszára.

Az elmúlt évben több esetben saját és központi elrendelésű közbiztonsági **fokozott ellenőrzés került végrehajtásra.** Rendőrkapitányságunk illetékességi területéhez 12 település tartozik és a 4-es főút, a 405-ös, 311-es, és 441-es utaknak köszönhetően nagyszámú átmenő forgalom is az illetékességi területen halad át. A nagy külterületi részeknek és a két termálfürdőnek köszönhetően, a nyári időszakokban a Városunk lélekszáma több ezer lakossal bővül a hozzánk pihenési, kikapcsolódási szándékkel érkező embereknek köszönhetően.

2017. évben a közterületi jelenlét megteremtésében 8745 fővel, 89072 közterületi órában vett részt a rendészeti állományunk. **Ez a 2016-ös évhez viszonyítva – mind a közterületi fő létszáma, mind a közterületi szolgálati óraszámot vizsgálva - kismértékben növekedett (1,4 és 2,1 %).**

A Ceglédi Rendőrkapitányság illetékességi területének 24 órás közterületi szolgálattal történő ellenőrzése folyamatos. Kapitányságunk illetékességi területén a nap 24 órájában 3-4 rendőri egység illetve 23 fő körzeti megbízott biztosítja a rendőri jelenlétet. A fokozott közterületi jelenlét támogatása érdekében havonta átlagosan 1400 óra túlóra kerül elrendelésre, mely jelentősen megnöveli a közterületen lévő rendőri egységek számát, a látható rendőrségi kép megvalósulását és ezáltal a lakosság közbiztonság érzetének javítását.

**A célirányos közterületi jelenlétet, az önkormányzati és a lakossági visszajelzések szerint az állampolgárok örömmel fogadták.**

A szolgálatok szervezésénél elsődleges szempont, hogy **a rendőrkapitányság mindig elérhető legyen az állampolgárok számára, a reagáló képesség ne csökkenjen**. A fentiek maradéktalan megvalósulása érdekében, szoros kapcsolatot tartunk fenn a helyi polgárőrségekkel, egyes rendészeti feladatokat ellátó szervezetek (ERFESZ) tagjaival, önkormányzatokkal. Ezen szervezetek aktivitását, speciális szakértelmét, jól felszerelt járműparkját, korszerű felszereléseit, kapitányságunk jól hasznosítja. A **reagáló képesség javítására**, a Pest MRFK által kiadott, illetve helyi feladatterveket jól hasznosítottuk, melyekbe további **innováció *– tevékenység irányítást segítő (TIR mobil) eszközök-* került beépítésre**, célirányoson a közrendvédelmi és bűnügyi szolgálat összehangolásával.

A fenti intézkedések közvetett módon támogatták a közterületi jelenlét további növelését, ezzel együtt a reagáló képesség javítását. Az **intézkedési aktivitás pozitív irányba mozdult** **el**, amit bizonyít az, hogy valamennyi elvárt rendészeti mutatót sikerült teljesíteni, egyúttal nagymértékben hozzájárult az ismertté vált bűncselekményi számok, azon belül is a közterületen elkövetett bűncselekmények csökkenéséhez is.

A bejelentésekre történő reagálási időnk az elmúlt évben tovább csökkent, ami **az elvárt 25 perces reagálási időhöz képest** 19:55 perc. Ez a mutató 2016-ban 20:13 perc volt.

1. **Közrendvédelmi szolgálatteljesítés gyakorlata:**

A közterületen szolgálatot teljesítő rendőrök folyamatosan, a nap 24 órájában látják el feladataikat, úgy a közrendvédelmi osztályon, mint a rendőrőrsökön. A járőrszolgálaton kívül a körzeti megbízottak vezényléses munkarendben felügyelték a rájuk bízott településeket. A szolgálatban lévő állományt a Pest Megyei Rendőr-főkapitányság Tevékenységi Irányító Központja (TIK) koordinálja, mely központ a bejelentés helyszínéhez legközelebb lévő rendőri egységet tudja a helyszínre irányítani.

**A rendőrkapitányságunk állományába tartozó szolgálatparancsnokok magas színvonalon irányítják, segítik a közterületi állomány munkáját.**

A szolgálatok szervezettségének javítása érdekében a rendőrkapitányságunkon minden hét keddjén parancsnoki értekezlet kerül megtartásra, melyen a kapitányságvezető irányításával az osztályvezetők, valamint őrsparancsnokok vesznek részt. Az értekezleten a terület közbiztonsági helyzetének, illetve a várható feladatok függvényében osztjuk el az erőket és eszközöket a bűnügyi statisztikai adatok, valamint a napi jelentésben szereplő információk figyelembe vételével. **A reagáló képesség fenntartásáról elmondhatjuk, hogy illetékességi terültünkön minden körülmények között biztosított az eseményekre történő gyors reagálás lehetősége,** amelyben a központilag biztosított túlóra keret jelentős segítséget nyújtott.

A statisztikai adatok alapján megállapítható, hogy **a rendőrkapitányságunkon szinte valamennyi mutatójában előrelépés volt tapasztalható.** Az egyes számadatok alapján az előállítások számában a 2016-os évhez képest csökkenés (- 8,3 %) történt, amely a szülői felügyelet alól engedély nélkül kivonó gyermekekkel kapcsolatos intézkedés, valamint az igazoltatás miatt előállítás csökkenéséből tevődött össze, míg a bűncselekmény elkövetésével gyanúsítható személyek előállítása növekedett.

Az elrendelt elővezetések számában kisebb csökkenést történt. **2016. évben 672 esetben rendeltek el elővezetést, 2017. évben ez az esetszám 622 volt (-8,3%).** A végrehajtások jelentős erőket kötöttek le a rendőrkapitányságunkon melynek eredményeképpen az elrendelt elővezetések közül 298 esetben sikeres volt annak végrehajtása.

A közterületi állomány szabálysértés miatt lefolytatott intézkedéseinek vizsgálata során megállapítható, hogy a helyszíni bírságok száma emelkedett (21,8 %), valamint a szabálysértési feljelentések számában szintén emelkedést regisztráltunk (14.7 %).

A**z illegális migrációval összefüggésben fokozott rendőri jelenlét biztosítása a 2016-os évhez hasonlóan, 2017-ben is adott volt.** A feladat végrehajtása érdekében **a 2016. február 16-án a PMRFK Vezetője Intézkedési Tervet adott ki,** melynek célja az illetékességi területen található települések ellenőrzése állandó, vagy időszakos jelleggel, a migrációs cselekmények megelőzése, magszakítása, valamint Magyarország területén a tartózkodás szabályait megszegő személyek felkutatása, elfogása. **Emellett elengedhetetlen cél volt a lakosság szubjektív közbiztonság érzetének növelése és az állampolgárokat felháborító, bennük félelmet keltő jogellenes cselekmények visszaszorítása, megelőzése**. A Migrációs közterületi intézkedés elnevezésű program indulásakor Cegléd városában naponta - az alap rendőri járőrszolgálatokon felül - 6 órás rendőri lefedettség valósult meg. A fokozott rendőri jelenlétnek köszönhetően az ellenőrzött területen jelentősen csökkentek az elkövetett bűncselekmények száma, így az elemző-értékelő tevékenységünk során arra az álláspontra jutottunk, hogy a lakosság szubjektív biztonságérzetének megőrzése, illetve javítása fenntartható a kétnaponta 6 órás visszatérő ellenőrzés végrehajtásával is. **Cegléd városában, így a naponta 6 órás rendőri lefedettséget, a kétnaponta 6 órás megerősítő-fokozott ellenőrzés váltotta fel, erősítve az alap 24 órás járőrszolgálatok működését.**

A Ceglédi Rendőrkapitányság személyi állományának az illegális migrációval kapcsolatban kifejtett tevékenysége 2017. évben is – csakúgy mint a 2016 évben - **alapvetően három pilléren nyugodott**. A **kompenzációs fokozott ellenőrzés** és az azt 2017.11.01-től felváltó összehangolt rendészeti és bűnügyi ellenőrzés, az **illegális migrációval összefüggésben elrendelt fokozott ellenőrzési** **feladatok** végrehajtására kiadott fokozott ellenőrzési terv, valamint az illetékességi területünkön történő mélységi szűrőháló működtetése céljából **önálló migrációs ellenőrzések** kerültek végrehajtásra.

A kompenzációs fokozott ellenőrzés és az azt felváltó összehangolt rendészeti és bűnügyi ellenőrzések végrehajtására kiadott ellenőrzés sorozat foganatosítása során - havi ellenőrzési tervek alapján – és az önálló migrációs tevékenységünk során végrehajtott fokozott ellenőrzésekben **2017. évben összesen 50 alkalommal (2016 évben 45 alkalommal), 106 fővel (2016. évben 97 fővel), 359 órában (2016 évben 313 órában) hajtottunk végre ellenőrzést**.

1. **A rendezvénybiztosítások:**

Rendőrkapitányságunk idegenforgalmi szempontból számottevő területtel nem rendelkezik, viszont a Ceglédi Gyógyfürdő és Szabadidőközpont idegenforgalmi szerepe meghatározó, mely központ a tavalyi évben is több rendezvénynek adott otthont. A 2017-es évben is itt került megrendezésre a **„X. Laskafesztivál** és az **V. Ceglédi Vágta”** elnevezésű rendezvény - melyre a 3 nap során mintegy 5.000 fő látogatott ki – valamint az **„ LB27 Reggae Camp” elnevezésű zenei fesztivál**, ahol az 5 nap alatt mintegy 10.000 fő zenei rajongó jelent meg.

Kijelenthető, hogy az időszakosan, egy-egy rendezvény kapcsán megnövekvő idegenforgalommal párhuzamosan jelentkező **közbiztonsági elvárásoknak meg tudtunk felelni**, a **rendezvényeket megnyugtató szinten biztosítani tudtuk**, rendkívüli esemény nem történt.

1. **Körzeti megbízotti státuszok feltöltöttsége, tevékenységük értékelése:**

**A Ceglédi Rendőrkapitányság 23 fő rendszeresített körzeti megbízotti státusszal rendelkezik, mely státuszok kivétel nélkül feltöltöttek.** 2017. évben 5 fő körzeti megbízottat érintett a fluktuáció, mely a rendszeresített létszámhoz viszonyítva magasnak mondható. A megüresedett státuszokat minden esetben azonnal pótolni tudtuk, hiszen nagy hangsúlyt fektettünk a körzeti megbízotti tevékenység folyamatos biztosítására.

**Cegléd területén folyamatosan 4 fő körzeti megbízott teljesít szolgálatot** (Ugyer, Öregszőlő, Kecskéscsárda, Akasztó szél, Szűcs telep, Vasútállomás körzetekben). Rendőrkapitányságunk vonatkozásában megállapítható, hogy a KMB állomány az ún. klasszikus területfelelősi szolgálatot hajt végre.

A körzeti megbízotti szabályzatnak megfelelve **2017. évben a körzeti megbízottak szolgálati idejük 70 %-át közterületen tudták tölteni** annak ellenére is, hogy az adminisztrációs terhek kis mértékben nőttek.

1. **Ügyeleti tevékenység:**

Pest Megyei Rendőr-főkapitányság központi szervezetébe integrálva **2013. év novemberében megkezdte működését a megyei tevékenység-irányítási központ (TIK).** Ezzel egyidejűleg a Ceglédi Rendőrkapitányságon, az országos szakmai átalakításokhoz igazítottan**, megszűnt az ügyeletes tiszti szolgálat.** Az ügyeletes tisztek feladatát jellemzően a tevékenység-irányítási központban szolgálatot teljesítő, gyakorlott kollégák vették át, míg a helyi ügyeletes tiszteket - az átalakítást követően - szolgálatparancsnokként foglakoztatjuk, **mely intézkedéssel emelni tudtuk a közterületi szolgálatok létszámát és fokozni tudtuk az alparancsnoki irányítás hatékonyságát.** A tevékenység-irányítási központok működésével, sokkal hatékonyabbá vált az egy időben a megye területén járőröző **rendőri erők együttműködése, kiemelt bűncselekményekre való gyors és eredményes reagálás biztosítása.**

A tevékenységirányítási rendszert hatékonyan támogatta az elmúlt évek alatt beüzemelt új számítástechnikai és kommunikációs eszközök (TIR térkép, TIR Mobil), mely eszközöknek **köszönhetően pontosabban és gyorsabban tudunk reagálni a bekövetkezett eseményekre.**

Az állampolgári panaszokra, közérdekű bejelentésekre azonnal reagálunk. A bejelentés fogadásától a helyszíni intézkedésre kijelölt erőforrás hozzárendeléséig eltelt idő próbáljuk minél rövidebbé tenni. A gyors, azonnali reagálást a TIR rendszer lehetővé tette.

A 2017-es évben a járőrszolgálatokat támogató **ipari PC-k megbízhatóbban működtek,** továbbá a **Samsung mobil eszközök** rendszerbe állásával a **lekérdezések egyszerűsödtek és gyorsultak.**

1. **Igazgatásrendészeti tevékenység:**

Az igazgatásrendészeti szakterülettel összefüggésben elmondható, hogy egy **stabil állománnyal rendelkező igazgatásrendészeti osztály működik a rendőrkapitányságon.**

2017. év során 1040 db szabálysértési ügy került iktatásra, ez 5,6%-al több az előző évi szabálysértési ügyekhez képest. **A feldolgozott ügyek számában látható, hogy a 2017. év zárásakor a megindított szabálysértési eljárások számához viszonyított folyamatos ügyek száma az elvárt 10 % alatt volt (5,6 %).**

Hatóságunk **137 esetben alkalmazott járművezetéstől eltiltást.** Az eltiltó határozatok nyilvántartása az eljárás alá vont személy lakóhelye szerint illetékes okmányiroda feladata, mely - nyilvántartásokba történő - bejegyzésekre zökkenőmentesen sor került.

**Az eljárások megszüntetésére 166 esetben került sor,** ez szabálysértés-, illetve bizonyítottság hiánya, elévülés, büntethetőséget kizáró vagy megszüntető ok, illetve az eljárás alá vont személy ismeretlen volta miatt történt.

**Az ismeretlen személyek által elkövetett szabálysértési eljárások** elsősorban a megállás- és várakozás szabályainak be nem tartásához, illetve a közúti tartozékokban (jelzőtábla, szalagkorlát) okozott anyagi kárral záródó balesetekhez kapcsolódnak. Ezekben az ügyekben jelentős adminisztrációs leterheltséggel dolgozott az osztály, sok esetben került sor meghallgatásra, kevés eredménnyel. A közvetlen hozzátartozóra való hivatkozások esetében megszüntetéssel, az adatszolgáltatás (írásbeli tanúvallomás) elmulasztása esetén idézéssel, meghallgatással zárultak az eljárások, melyek hatékonysága messze elmaradt a várttól.

**2017. évben 13 eljárás alá vont személy élt akként jogorvoslati lehetőségével, hogy kifogást nyújtott be, mely 40,9 %-al kevesebb, mint ami 2016. évben volt.**

704 fővel szemben 30.820.000,- Ft pénzbírság került kiszabásra, **ez 43.778.- Ft átlagbírságot jelent.** Szabálysértési eljárásokkal összefüggésben 2017. évben **4 esetben került sor panasz benyújtásra.**

A szabálysértési eljárások lefolytatásáról, a kiszabott bírságok végrehajtásáról rendelkező jogszabály alapján, a helyszíni ellenőrzés során kiszabott és meg nem fizetett helyszíni bírságok végrehajtására, az eljárás alá vont személy lakóhelye szerint illetékes rendőrkapitányság rendelkezik hatáskörrel, ebből adódóan feladattal.

A helyszíni bírság meg nem fizetése következményeként **2017. évben 3830 végrehajtási eljárást kezdeményeztünk, mely 464 eljárással több, mint az előző évben indított.** Ez a feladat jelentős terhelést jelent mind az igazgatásrendészeti szakterületre, mind a közrendvédelmi állományra is, hiszen nagyon sok esetben szükséges a tartózkodási hely megállapítása, valamint elővezetés foganatosítása (rendőrkapitányságra, illetve BV intézetbe).

Rendőrkapitányságunk illetékességi területén nagyszámú **vadászfegyverrel rendelkező (561 fő/1780 lőfegyver) él**, emellett **652 fő rendelkezik gáz-riasztó fegyver viselésére engedéllyel**.

Lőfegyverekkel kapcsolatban 183, gáz-riasztó fegyver viselési engedély tárgyában 36 esetben nyújtottak be kérelmet. 37 esetben került sor fegyver tárolóhely, 3 esetben lőtér ellenőrzésére.

A rendőrkapitányságunk által engedélyezett polgári rendeltetésű lőterek száma 3.

A Ceglédi Járásban **személy- és vagyonvédelmi tevékenységet folytató 1070 fő engedélyes él.** Ezen felül **23 egyéni és 21 társas vállalkozás személy- és vagyonvédelmi,** továbbá **1 egyéni és 3 társas vállalkozás magánnyomozói tevékenység ellátásához rendelkezik érvényes működési engedéllyel.** Személy- és vagyonvédelmi tevékenység végzéséhez 217, magánnyomozói tevékenység ellátásához szükséges igazolvány 3 esetben, valamint 7 egyéni vállalkozó és további 7 társas vállalkozás számára került működési engedély kiadásra.

1. **Bűn és baleset-megelőzés:**

***7.1. Bűnmegelőzés.***

* + 1. ***Bűnmegelőzési tevékenység helyzete, folyamatban lévő programjai.***

A Ceglédi Rendőrkapitányságon a bűnmegelőzési tevékenység helyzete a vizsgált időszakban folyamatos volt. **A második félévben a vagyonvédelem területén a „KULCS-kérdések a lakásbetörések kapcsán” elnevezésű programsorozattal a betöréses lopások, vagyon elleni bűncselekmények megelőzése céljából és a hatékony védekezési formák bemutatásával a kapitányság illetékességi területén folytatott prevenciós munka komoly előrelépést tett.** Előadások, programok megszerzésével, az oktató munka számának növelésével, szóróanyagok terjesztésével folytatott a bűnmegelőzési terület mind szélesebb körben prevenciós munkát.

**A vizsgált időszakban a bűnmegelőzési terület 2 állami, és egy Erzsébet program keretében zajló nyári táborba kapcsolódott be bűnmegelőzési programmal.** A nyári gyermektáborok programjába: a nyár veszélyeiről tartott előadásokkal, technikai eszközök bemutatásával, rendőrség történeti kiállítási anyaggal, kerékpár regisztrációval kapcsolódott be a terület. Az ittas és drogos állapotot szimuláló szemüvegek bemutatásával és kipróbálásával, a felelősség vállalásra valamint a tudatmódosító szerek veszélyeire hívta fel a figyelmet.

**- Cegléden a Táncsics Mihály Általános Iskola Budai úti tagintézménye által szervezett nyári táborban kettő alkalommal tartottak előadást a szakemberek.** 80 fő részére került prevenciós előadás, bemutató megtartásra.

**- Ceglédi Kistérségi Szociális Szolgáltató és Gyermekjóléti Központ Erzsébet program keretében** szervezett nyári tábort hátrányos helyzetű gyerekeknek, melynek programjába a Ceglédi Rendőrkapitányság is bekapcsolódott. A szakemberek rendőrkapitányság épületében fogadták a gyerekeket, ahol bemutatók és előadások kerültek megszervezésre. A program keretében 31 fő hátrányos helyzetű kis diák látogatott el a kapitányságra.

**-** **A bűnmegelőzési terület Abony városában, a Ceglédi Többcélú Kistérségi Társulás Humán Szolgáltató Központ Gyerekjóléti Szolgálat** által szervezett nyári tábor programjába csatlakoztak be prevenciós előadással. 30 táborozónak tartottak a nyár veszélyeiről előadást a szakemberek.

**- A Ceglédi SzC Bem József Műszaki Szakgimnázium és Szakközépiskola Rendészeti ágazaton** tanuló 10. osztályos tanulók is ellátogattak a kapitányságra, ahol a szakterületek munkafolyamatait valamint a rendőrség szervezeti felépítését mutatták be az előadók.

- A Pest Megyei Rendőr-főkapitányság Rendészeti Igazgatósága és a Bűnmegelőzési Osztály által meghatározott feladatterv értelmében a kapitányság bűnmegelőzési terület **csatlakozott a roma programhoz**. **A program keretében bűnmegelőzési előadást követően tudáspróbán vettek részt a ceglédi Táncsics Mihály Általános Iskola 7. évfolyamos tanulói.**  100 diák töltötte ki a bűnmegelőzési tesztlapot. A kapitányság vezetője 2017. december 22. napon ünnepélyes keretek között adta át az értékes könyvutalványokat a legjobbaknak.

* + 1. ***Rendezvények.***

- A Ceglédi Rendőrkapitányság csatlakozott a Pest Megyei Rendőr-főkapitányság Bűnmegelőzési Osztályának kezdeményezésére induló **„Minden nap Gyereknap”** elnevezésű játékgyűjtéshez. Az adományok Albertirsán, a városi Gyermeknapon kerültek átadásra a Napsugár Óvoda vezetőjének.

- A Ceglédi Rendőrkapitányság megelőzési szakemberei részt vettek Reformáció 500. évfordulójának megemlékezése alkalmából megrendezésre kerülő **„Reformáció Fesztivál” elnevezésű rendezvényen.** Bűnmegelőzési terület rendőrségtörténeti kiállítással, áldozatvédelmi, vagyonvédelmi tájékoztatókkal, a gyerekeknek tesztlapokkal, színezővel valamint az ittas és drogos állapotot szimuláló szemüveg bemutatásával készült.

**-** A bűnmegelőzési terület **Törtelen, a III. Juhászfesztiválon** valamint szeptemberben megrendezésre kerülő **Szüreti Fesztiválon is jelen volt.** Vagyonvédelmi, áldozatvédelmi tájékoztatókkal, ingyenes rendőrségi kerékpár regisztrációval készült.

**- A Ceglédi Kossuth Művelődési Központtal együttműködve szeptember 22. napon megrendezésre került az "Autómentes nap" és „II. Megelőzés Napja" program valamint a Házhoz megyünk a rendőrség hivatalos programja.** Az eseményhez csatlakozott az AEGON Biztosító, a Prizma Bike & Cafe 2016 kerékpár szaküzlet, Ceglédi SzC Bem József Műszaki Szakgimnázium és Szakközépiskola Rendészeti ágazat diákjaival, Vöröskereszt Ceglédi Szervezete. Az egész napos rendezvényen állandó programok és bemutatók szerevezésével készült a kapitányság. Külön bűnmegelőzési sátor került felállításra, ahol tesztlapot tölthettek ki a gyerekek, de színes képeken keresztül, fontosabb tudnivalók is átbeszélésre kerültek korosztálynak megfelelően. A programon több mint 400 fő vett részt, az óvodás korosztálytól egészen a szép korúakig.

* + 1. ***Iskolai előadások, programok.***

A vizsgált időszakban a bűnmegelőzési előadó, **15 alkalommal tartott** a kapitányság illetékességi területén – Albertirsa, Cegléd, Ceglédbercel, Csemő, Jászkarajenő Törtel, Újszilvás- az általános és középiskolákban prevenciós előadásokat „Fiatalkori Bűnözés - Vagányság vagy Tudatlanság?” „Megelőzhető!” „Net-etikett!” címmel.

* + 1. ***Jelzőrendszer.***

**- A Ceglédi Kistérségi Szociális Szolgáltató és Gyermekjóléti Központ felkérésére a bűnmegelőzési előadó 2 alkalommal tartott előadást jelzőrendszeri szakmaközi értekezleten** A rendőrség látókörébe került fiatalokról és a velük való munkáról valamint az áldozatvédelemről

**- A bűnmegelőzési szakterülete a vizsgált időszakban 3 alkalommal vett részt jelzőrendszeri szakmaközi értekezleten Cegléden, és Törtel településen.** A szakmai értekezletek témái között szerepelt a családon belüli erőszak, az iskolából tanítási időben elcsellengő gyerekekkel kapcsolatos intézkedések, valamint a rendőrség programjainak, előadás anyagainak bemutatása.

- Az értékelt időszakban a **Ceglédi Rendőrkapitányság, az időskorúak számára az általuk összejöveteli céllal használt klubhelyiségben 3 alkalommal szervezett megelőző, tájékoztató előadást.** A szép korúak a csalásokkal, trükkös lopásokkal, bankkártya használattal illetve a betörésekkel kapcsolatban hallgathattak előadást Abonyban, Törtelen, és Cegléden.

A bűnmegelőzési előadó az **Idősek Világnapja alkalmából** Cegléden, a Baptista Gyülekezet szépkorú tagjait köszöntötte.A nyugdíjasoknak az „unokázós” csalásokról, a trükkös lopásokról valamint az áldozattá válás lehetséges eseteiről tartott előadást. **A Ceglédi Kistérségi Szociális Szolgáltató és Gyermekjóléti Központ** felkésérésére abűnmegelőzési szakember a „Nem leszek áldozat címmel” tartott előadást.

**-** A bűnmegelőzési terület munkatársai **folyamatosan szerveztek piaci akciókat, a vizsgált időszakban összesen 15 alkalommal.**

* + 1. ***A gyermek-és ifjúságvédelmi tevékenység értékelése.***

**Az értékelt időszakban egyre inkább okoz problémát a gyermek-és fiatalkorúak sérelmére, valamint az általuk elkövetett bűncselekmények száma és minősége.** A prevenció fontos feladata, hogy a jelenséget kezelje, valamint visszaszorítására lépéseket tegyen. Jelzés érkezik általános és középiskolákból is. Főként pedagógusok kérnek tanácsot, esetmegbeszélésekre lehetőséget. A fiatalkorúak esetleges vagyontárgyai irányában (pl. mobiltelefon, készpénz) megnyilvánuló **bűnelkövetések tárgyévben nem mutattak növekvő tendenciát.** Ezen deliktumok sértettjeinek fő jellemzői, hogy rendelkeznek népszerű értéktárgyakkal, ezeket sokszor feltűnő helyen, vagy őrizetlenül hagyva nem túl nehéz eltulajdonítani. (gondatlanság, mint sértetti közrehatás). **A zaklatásos cselekmények elkövetésekor megfigyelhetővé vált,** hogy egyre fiatalabb korosztály a domináns. Levonható következtetés, hogy alapjelenséggé válik a kudarcok feldolgozásának hiánya, illetve az arra való képtelenség. Veszteségeiket az elkövetők többnyire erővel, lelki agresszióval „oldják meg”. A sértetteknél a lelki gyengeség, a megfélemlíthetőség és alárendelhetőség tulajdonságai észlelhetők. **Az értékelt időszakban megállapítást nyert, hogy a zaklatás, esetlegesen mások jogtalan háborgatása nem személyesen, sokkal inkább az interneten valósulnak meg.** Ugyanebben a térben valósul meg a **rágalmazás, becsületsértés** is. A személyes konfliktusok megoldásának hiányosságit a személyközi kommunikáció hiányára engednek következtetni. A prevencióban az oktatói tevékenységnek van nagy szerepe. A város illetékességi területén lévő általános és középiskolákban a tanév ideje alatt valósulnak meg a bűnmegelőzési órák. **Az értékelt időszakban jelentősen megnőtt az érdeklődés** az internet okozta veszélyek megelőzését, a kezelés lehetőségét propagáló foglalkozásokra, a testi sértésekkel, zaklatással kapcsolatos bűncselekmények és a büntethetőségi kategóriákkal kapcsolatos előadások iránt. Több oktatási intézmény részéről felmerült a kérés, hogy a szülőknek is kellene a fenti témákban előadásokat, tájékoztatást tartani. A szülők passzivitása nehézséget okoz. **A vizsgált időszakban a bűnmegelőzési előadó 3 alkalommal vett részt szülői értekezleten, ahol előadást tartott. Jellemzően általános iskolák kérik az esetmegbeszélések lehetőségét.** A deviáns magatartású tanulókkal, akik az iskolai házi rendet rendszeresen megszegik, egy idő után a pedagógusok tehetetlennek érzik magukat.

**A vizsgált időszakban 2 alkalommal kérték a bűnmegelőzési terület segítségét és előadás megtartását.**

**A 2017. évben 3 alkalommal vett részt a bűnmegelőzési terület nyári táborokban,** ahol drog prevenciós előadás megtartására is sor került. Főként a nyár veszélyeire hívták fel a szakemberek a figyelme. **Az értékelt időszakban a bűnmegelőzési előadó, 15 alkalommal tartott prevenciós előadást** „Fiatalkori Bűnözés - Vagányság vagy Tudatlanság?” címmel Cegléd, Jászkarajenő, Abony, Dánszentmiklós, Albertirsa, Csemő, Újszilvás általános és középiskoláiban.

* + 1. ***A családon belüli erőszak helyzete, áldozatvédelem.***

A családon belüli erőszak elleni hatékonyabb fellépés érdekében **Rendőrkapitányságunk különböző osztályai és csoportjai (KMB, Szabálysértési Előkészítő Csoport, Vizsgálati Osztály, Járőr Alosztály) együtt, egymás tevékenységét segítve dolgoznak.** A Ceglédi Rendőrkapitányság illetékességi területén tárgyévben a Robotzsaru adatai alapján121 családon belüli erőszak tárgyú bűncselekmény történt. Ebből 100 bűncselekményben férfi elkövető, 20 bűncselekményben női elkövető volt. A bűncselekmények megoszlása sértettek neme szerint: 90 bűncselekményben női sértett, 31 bűncselekményben férfi sértett volt regisztrálható. **A vizsgált időszakban a családon belüli erőszak bűncselekményét 2 gyermekkorú, 1 fiatalkorú és 7 időskorú és 111 felnőtt egyén sérelmére követtek el.** A családon belüli erőszak sértettjeit, egyszerűbb körülmények között- általában élettársi kapcsolatban- élő többgyermekes miliő jellemzi. Ezen családokra a szegényes körülmények és életmód, munkanélküliség, alacsony iskolázottság, igénytelenség a fő ismérv. Gyakori köreikben a munkanélküliség, alkohol, kábítószer, játékszenvedély, a többnyire segélyekből, vagy bűnelkövetésből történő megélhetési lehetőség, illetve egyfajta anyagi előnyhöz jutás. **A Gyermekjóléti Szolgálatokkal, valamint a Gyámhivatallal heti szintű kapcsolatban állunk, a kölcsönös (személyes, vagy telefonon történő) információáramlás és intézkedés (beavatkozás) foganatosítása céljából.**

**Áldozatvédelem területén** fontos a bűnmegelőzési célzatú foglalkozások megtartása, **az Iskola rendőrök valamint az Iskolai Bűnmegelőzési Tanácsadó rendszeres iskolai oktatómunkája, tevékenysége ezt nagyban elősegíti.** A vizsgált időszakban a bűnmegelőzési terület szakemberei bekapcsolódtak az általános iskolák programjaiba is, 15 alkalommal tartottak előadást, melyeket színesített a drogos és ittas állapotot szimuláló szemüvegek bemutatása és kipróbálása.

* + 1. ***Megelőző vagyonvédelem.***

**Az áldozattá válás megelőzése érdekében kapcsolatban állunk a Tanyagondnok Szolgálattal Mezőrőrökkel, a Bedei és Cegléd II. Polgárőrséggel valamint a Törtelért Polgárőr Egyesülettel**. Megbeszéléseket tartottunk az együttes munkafolyamatokkal kapcsolatban. A polgárőrség segítségével oldottuk meg azt, hogy a jövőben a tanyákon, elszigetelten élők is folyamatos bűnmegelőzési tájékoztatást kapjanak a rendőrség szakembereitől. A helyi média (Cegléd Rádió) bevonásával, heti rendszerességgel tájékoztattuk a lakosságot az aktuális bűnügyi illetve közlekedési bűnesetekről. **Folyamatosan felhívtuk a lakosság figyelmét az áldozattá válás elkerülésére és a bűncselekmények megelőzésének lehetőségeire.** A bűnmegelőzési terület szakemberei az iskolai tanév befejezését követően több **nyári táborban tartottak foglalkozásokat a „Nyár Veszélyei” címmel.** Célja a tanulók figyelmének felhívása a szünidő helyes eltöltésére és a veszély helyzetek elkerülésére.

**2017. év végén visszajelzéseket kaptunk különös tekintettel időskorú személyektől propaganda tevékenységünkre vonatkozóan**. Az időkorúak személy- és vagyonvédelemre történő oktató tevékenységünket követően több alkalommal tudták elkerülni, hogy egyes veszélyes helyzetekben áldozattá váljanak.

A Rendőrkapitányságon helyi adatbázissal rendelkező kerékpár regisztráció működik, melyet az állampolgárok szívesen vesznek igénybe. **Az elmúlt évben összesen 312 db kerékpár került regisztrálásra, mely nagyban elősegíti a bűnügyi felderítés munkáját, és a kerékpár lopások számát is csökkentette**. A regisztrációs program csatlakozott 2016. év júliusában a Bike Safe országos programhoz. A lakosság érdeklődése folyamatos növekedést mutat.

* + 1. ***A kábítószer prevenció helyzete.***

A dizájner drogok megjelenése és rohamszerű terjedése újszerű feladatokat rótt mind a rendvédelmi, mind a gyermekvédelmi, illetve a köznevelési intézményekben dolgozó szakembereke. **Ezen újszerű problémák megoldásához elengedhetetlen volt, hogy új alapokra helyezte valamennyi témában érintett szakember a drogmegelőzési programjait**. Fontos a szülők szemléletváltása is. A szülők bevonása, tájékoztatása lehet az az eszköz, mellyel a jelen kor drogfogyasztási szokásaival kapcsolatos problémák terén eredményt lehet elérni. A vizsgált időszakban a bűnmegelőzési terület szakemberei bekapcsolódtak az általános iskolák ÖKO és Egészség hét elnevezésű programjaiba. Előadásokat, komplett programokat szerveztek Cegléd, Albertirsa, Újszilvás, Csemő, Jászkarajenő területein a 6.-7.-8. évfolyamos tanulók részére. 6 alkalommal tartottak előadást a szakemberek a témával kapcsolatban, melyeket színesített a drogos és ittas állapotot szimuláló szemüvegek bemutatása és kipróbálása.

* + 1. ***A bűnmegelőzési tanácsadók tevékenységének rövid jellemzése.***

Kapitányságunkon **Bánhegyi László r.őrnagy szenior állományban lévő kolléga nagy lelkesedéssel és hivatástudattal látja el az iskolai bűnmegelőzési tanácsadói feladatokat.** Cegléd területén három középiskolával kötött megállapodás alapján végzi munkáját. Bűnmegelőzési témakörben tart előadásokat az iskolák osztályfőnöki óráin. Munkájáról megelégedéssel nyilatkoznak az iskolák vezetői, tanárai.

* + 1. ***Az Iskola Rendőre Program értékelése.***

**A Ceglédi Rendőrkapitányság az illetékességi területén működő valamennyi oktatási intézményeknek biztosított iskola rendőrt a 2017/2018-as tanév megkezdésekor.** A program koordinátora a bűnmegelőzési előadóval együtt havonta egy alkalommal megbeszélést szervezett, ahol szakmai útmutató kidolgozásával, illetve a problémák megbeszélésével segítette a programban részt vevő kollegák munkáját. **Az Iskola Rendőre program koordinátora rendszeresen ellenőrizte, hogy a feladatok végrehajtása minél magasabb színvonalon kerüljön foganatosításra.**

Az Iskola Rendőre Program által **szorosabbá vált a kapcsolat az intézményekkel, az információcsere jobban működik**, ezáltal az iskolai nyílt napokon, sport és egészségnapokon is jelen vannak a rendőrség szakemberei. Az iskolák bizalommal fordulnak az iskolarendőrhöz.

***7.2. Baleset-megelőzési tevékenység.***

A Ceglédi Rendőrkapitányság Közlekedésrendészeti Osztálya által működtetett Városi Baleset-megelőzési Bizottság **az előző évhez hasonlóan 2017 évben is folyamatosan ülésezett**. A tagjai továbbra is két önkormányzati képviselő (az egyik iskolaigazgató), két kamionos cég vezetője, gépjármű-oktató, kerékpáros üzletek tulajdonosai, a helyi TV fő-gyártásvezetője, egyben operatőre és olyan tanárember, aki Abony városában készíti fel a gyerekeket minden évben az általános iskolai kerékpáros versenyekre. A fentieken kívül kiegészült a Ceglédi Polgármesteri Hivatalban úthálózat felügyeletét ellátó előadóval, valamint a Magyar Közút Kht. ceglédi vezetőjével. **A bizottság 2017-es évben 8 alkalommal ült össze.** Az ülések részvételi aránya 70 %-os jónak mondható, és ami még jobb, hogy aktív felvetéseket tettek és mi is tudtuk a kapcsolataikat és lehetőségeiket kamatoztatni a jelentkező problémák gyors és hatékony megoldására. **A Városi Baleset-megelőzési Bizottság munkáját jelentősen megkönnyítette, hogy Sós Zsanett c.r.tőrm., függetlenített munkakörben, csak baleset-megelőzési és iskola rendőri feladatokat látott el.** Munkájának köszönhetően az illetékességi **terültünkön folyamatos volt a tanintézményekben az oktatás és a nyári szünetekben a táborokban is meg tudtunk jelenni**.

Az idei évben is csatlakoztunk a városi rendezvényekhez (gyereknap, autó mentes nap, Reformáció napja, Biztonság hete), valamint **önállóan bonyolítottuk le a „Kétkeréken Cegléden” elnevezésű kerékpárosoknak és segéd illetve motorkerékpárosoknak szóló baleset-megelőzési rendezvényünket,** melynek fő célja a területünkre jellemző kétkeréken közlekedők megszólítása és felkészítése.

**A PMBB-t támogatva 2017-ben is aktívan részt vettünk, segítettük a „Közlekedik a Család” megyei versenyének lebonyolítását.** Külön ki kell emelni az Abonyi Somogyi Imre Általános Iskolában végzett oktatói tevékenységet, ahol komoly szakmai munka folyik és minden évben jól felkészített diákjaik vesznek részt a "kerékpáros iskola kupa" versenyein kiváló eredménnyel. A 2017-es év nagyon fontos eredménye, **hogy több együttműködést sikerült kötnünk**, így a Prizma Bike kerékpár & Cafe 2016. nevű üzlet tulajdonosával, akinek segítségével a rendezvényeinket és oktatásainkat magas színvonalon tudtuk megrendezni, továbbá a Táblácska alapítójával Vámosi Robival, aki részünkre baleset-megelőzési színezőket készít. Az év végén a gyalogos közlekedés veszélyeire történő felhívás érdekében - a **Patkós Irma Művészeti Iskola bevonásával - a gyalogos átkelőhelyeknél „Piros Pajzs a Biztonságért” elnevezésű program** keretében piros esernyőkkel figyelmeztettük a gépjárművezetőket a gyalogosok elsőbbségére. Az értékelt évben, a minél nagyobb nyilvánosság tájékoztatása érdekében, a **Facebookon elindítottuk a Ceglédi Városi Balesetmegelőzési Bizottság oldalát.** A rendezvényeinket és a felhívásainkat folyamatosan a médiákban, a Facebookon és heti rendszerességgel a Cegléd Rádióban adtuk közre.

1. **Együttműködés:**

***8.1. Cegléd Város Önkormányzatával folytatott együttműködés értékelése.***

A Ceglédi Rendőrkapitányság és Cegléd Város Önkormányzatának együttműködése **álláspontunk szerint példaértékűnek mondható.** Folyamatos, gyakran napi szintű egyeztetéseket folytatunk, mind a polgármester úrral, alpolgármester, illetőleg jegyző asszonnyal, aljegyző úrral továbbá az önkormányzat illetékes szerveinek vezetőivel, járási hivatallal, képviselőkkel.

Örömmel konstatáljuk, hogy a közbiztonság fenntartása-javítása érdekében **a város önkormányzata, képviselő testülete szakmai javaslatainkat elfogadja, azok megvalósítását, lehetőségeikhez mérten maximálisan támogatja.**

**Itt szeretném újból megköszönni Takáts László Cegléd Város Polgármesterének és Cegléd Város Önkormányzata képviselő testületének, hogy 2017-ben 1,5 millió forint összegben támogatták a rendőrkapitányság működési feltételeinek javítását.**

***8.2.*  *Együttműködés a bírósággal, ügyészséggel.***

A Ceglédi Járási Ügyészséggel az együttműködésünk mondhatni **a megye szintjén is kiemelkedően jónak értékelhető.** A Ceglédi Járási Ügyészség Vezetője Dr. Göblyös Péter hivatali kötelezettségein túl is mindent megtesz annak érdekében, hogy a sikeres rendőri munkához segítséget nyújtson. **Eredmény centrikus vezetői hitvallásának köszönhetően a beosztott ügyészektől is elvárja a következetes, de segítő-együttműködő ügyészi-rendőri munkakapcsolat fenntartását.**

**A Ceglédi Járásbírósággal az együttműködésünk szintén kiválónak értékelhető.** A napi munka során felmerülő problémák megoldásában teljes körűen számíthatunk Dr. Gesztesi Kinga elnök asszony és helyettesi támogatására.

***8.3*.  *Együttműködés a polgárőrséggel.***

2017. év első felében áttekintettük az illetékességi területünkön működő polgárőr egyesületek tevékenységét, majd az év közepén a Pest Megyei Rendőr-főkapitányság Vezetőjénél **kezdeményeztük három ceglédi polgárőr egyesülettel fennálló együttműködési megállapodás felbontását**, melynek eredményeként az érintett polgárőr egyesületekkel az együttműködési megállapodás megszüntetésre került, így az év végére 15 polgárőr egyesülettel állt fent együttműködési megállapodás.

Cegléd Városában jelenleg 2 polgárőr egyesület működik (Cegléd Bede Polgárőr Egyesült és a Cegléd II. Polgárőr Egyesület).

**A polgárőr egyesületekkel történő együttműködéssel kapcsolatban elmondható, hogy azok maximálisan eleget tettek a felkéréseinek,** több polgárőr egyesület sokszor erején felül segítette a munkánkat. 2017. évben valamennyi kisebb- és nagyobb önkormányzati rendezvényen, illetve állami ünnepen képviseltették magukat, segítve ezzel a rendezvények, ünnepségek biztonságos lebonyolítását. **A rendezvények biztosításán kívül magas számban láttunk el közös szolgálatot polgárőr egyesületek tagjaival.** Ennek keretében napi járőrszolgálatot és közös KMB szolgálatot láttunk el, valamint az illegális migrációval kapcsolatos fokozott ellenőrzések végrehajtásában is nagy segítségünkre voltak.

***8.4. Egyéb együttműködések (civil szervezetek, más rendvédelmi szervek, stb).***

Az Erfesz tv. hatályba lépést követően a Ceglédi Rendőrkapitányság illetékességi területén működő önkormányzatokkal – melyek közterület-felügyelőket vagy mezőőröket foglalkoztatnak – a Pest Megyei Rendőr-főkapitányság együttműködési megállapodást kötött. Jelenleg nyolc együttműködési megállapodás van hatályban az Erfesz tv. alapján, melyek a közterület-felügyeleti szolgálat, illetve a mezőőrség tekintetében kerültek megkötésre.

Mezőőri szolgálat 2017. évben Cegléd Város, továbbá Jászkarajenő-, Törtel-, Tápiószőlős- és Újszilvás Község illetékességi területén működött. **A mezőrséggel** 2016. évben 326 alkalommal, **2017. évben 240 alkalommal, 251 fő rendőr és 254 fő mezőőr részvételével, 2154 órában láttunk el közös szolgálatot.** A közös szolgálatok ellátása során összesen 154 esetben (azaz a közös szolgálatok 64,1 %-ban) került sor valamilyen szankcióval záródó rendőri intézkedés foganatosítására, mely számadat 2016. évben 56,4 % volt.

2017. évben Cegléd- és Abony Város illetékességi területén működő **közterület-felügyelettel** 28 **alkalommal, 72 fő rendőr és 59 fő közterület-felügyelő részvételével, 164 órában láttunk el közös szolgálatot.** A közterület-felügyelőkkel végrehajtott közös szolgálatok jelentős része gyalogos szolgálat útján kerültek végrehajtásra, melyek – néhány esettől eltekintve – szinte kizárólag a nagyobb állami ünnepek, vagy a helyi rendezvények biztonságos lebonyolítására korlátozódtak (pl. útlezárások, rendezvények területének ellenőrzése, temetők környezetének ellenőrzése stb.). Az ez irányú feladatellátás lekorlátozta az intézkedések lehetőségét, azonban mindenképpen eredménynek tudható be az, hogy a rendezvények lebonyolítására rendkívüli események bekövetkezése nélkül került sor.

**Az Integrált Vezetési Központ keretében 2017. évben összesen 8 alkalommal hajtottunk végre közös ellenőrzést, 2 esetben a Pest Megyei Kormányhivatal, Érdi Járási Hivatal, Közlekedés és Fogyasztóvédelmi Főosztályával, illetve 6 esetben a Pest Megyei Kormányhivatal, Foglalkoztatási Főosztály, Munkaügyi és Ellenőrzési Osztályával közösen. A közös ellenőrzésekben a társhatóságok részéről összesen 19 fő, míg a rendőrség részéről 37 fő rendőr vett részt.** A közös ellenőrzések során 10 munkáltató, 16 fő munkavállaló és 7 árus került ellenőrzésre. A társhatóságok a közös ellenőrzés során 9 esetben, míg a rendőrség 1 esetben alkalmazott valamilyen szankciót vagy élt feljelentéssel.

Továbbá a **Ceglédi Járási Hivatallal, NAV, Büntetés végrehajtás, Katasztrófavédelemmel is rendszeresen, nagyon jó szakmai színvonalon működünk együtt.**

***III.***

***ÖSSZEGZÉS, KITŰZÖTT FELADATOK A KÖVETKEZŐ IDŐSZAKRA***

A Ceglédi Rendőrkapitányság a 2017. évben eredményesen hajtotta végre feladatait, **kitűzött céljainkat jelentős részben teljesítettük, az előző évi eredményeinket javítani tudtuk.** A rendőrkapitányság illetékességi területén elhelyezkedő településeken élő lakosság közbiztonságot érintő, illetőleg a rendőrséggel szembeni elvárásainak jellemzően megfeleltünk, a központi feladatokat szem előtt tartva hozzájárultunk az Országos Rendőr-főkapitányság és a Pest Megyei Rendőr-főkapitányság stratégiai célkitűzéseinek megvalósításához.

Cegléd Város Önkormányzata a Belügyminisztérium által kiküldött elektronikus kérdőív felhasználásával 2016-ban és 2017-ben is értékelte a Ceglédi Rendőrkapitányság munkáját. **Az értékelés alapján az 1-től 5-ig terjedő skálán 2016-ban (4,56), 2017-ben pedig (4,44-es) átlagot értünk el.**

**Célkitűzések a 2018-as esztendőre:**

* A rendőrkapitányság illetékességi területén élő állampolgárok szubjektív közbiztonság érzetének megtartása, további javítása.
* A nyomozások eredményességének szinten tartása-javítása, különösen a betöréses lopások, lakásbetörések és a cserbenhagyás miatt indult büntetőeljárásokban.
* Az átlagos nyomozási időtartam jelenlegi szintjének megtartása.
* Az aktív és az aktuális közbiztonsági problémákra reagáló közterületi jelenlét szinten tartása- fokozása, átgondolt az rendőrkapitányság szintjén összekapcsolódó szolgálat tervezéssel és szervezéssel.
* Szoros és hatékony együttműködés a rendőrkapitányságon belül, illetve azon kívül az önkormányzatokkal, társszervekkel, intézményekkel, a civil szférával és a lakossággal.
* Eredményes rendőrségi hozzájárulás a személyi sérüléses közlekedési balesetek számának csökkentéséhez, kiemelten a gyalogos - kerékpáros balesetek, illetve a halálos balesetek terén.
* Személyi állomány szakmai fejlesztése, a rendőri hivatással járó felelősségtudat elmélyítése, példamutató és elhivatott vezetői munkán keresztül.
* A 2018. évi országgyűlési választások helyi szintű rendőri biztosításának eredményes végrehajtása.
* Az új büntetőeljárási törvény és a kapcsolódó normatívák alkalmazására történő teljeskörű felkészülés, azok törvényes és hatékony alkalmazása.

**Egész éves partnerségüket megköszönve kérem a Tisztelt Képviselő-testületet beszámolóm elfogadására, valamint támogatásukat a célkitűzéseink eléréséhez.**

**Tisztelettel:**

**Török Csaba r. alezredes**

**kapitányságvezető**

***MELLÉKLETEK***

***BŰNÜGYI ÉS RENDÉSZETI MUTATÓK ALAKULÁSA A CEGLÉDI JÁRÁSBAN***

***2010-2017. között.***

***(Bűnügyi adatok a Ceglédi Járásban elkövetett és rendőrségi eljárásban regisztrált bűncselekményekre vonatkoznak)***