Cegléd Város Polgármesterétől

2700 Cegléd, Kossuth tér 1.

Levélcím: 2701 Cegléd, Pf. 85.

Tel.: 06/53/511-400



|  |  |
| --- | --- |
| **Ügyiratszám:** 21/4704-12018 | **Tárgy**: Ceglédi Vasutas Sportegyesület kérelme – Sportuszoda fejlesztés  **Mellékletek**:  CVSE kérelem |
| **Előterjesztő**: Takáts László polgármester |  |
| **Szakmai előterjesztő**: dr. Nagy Lajos aljegyző  **Ügyintéző**: dr. Gujka Attila jogi referens |  |

**ELŐTERJESZTÉS**

**a Képviselő-testület 2018. április 19-i ülésére**

**Tisztelt Képviselő-testület!**

A Ceglédi Vasutas Sport Egyesület (továbbiakban: CVSE) ügyvezető elnöke Horváth József kérelemmel fordult a Képviselő-testülethez a vízilabda-szakosztály által 2018. április 30-ig benyújtandó Tao pályázatukkal kapcsolatban, tulajdonosi hozzájárulás kiadása érdekében:

A városi strandfürdő területén nem régen átadott klubszálló bővítéséhez szeretnének hozzájárulást kapni. A bővítés keretében 306 m2 hasznos alapterületű épület (földszint, emelet, tetőtér) kialakítását tervezik szobákkal, kiszolgáló egységekkel, valamint eszközök tárolására alkalmas részleggel. A kérelem szerint a tervezett beruházás bekerülési költsége br. 150-170 millió forint, a fenntartási költsége pedig kimerül az állagmegóváshoz szükséges takarítási költségekben, miután az épület áram és hő szükségeltét a már meglévő termálvíz és a beruházás megvalósításáig üzembe helyezendő napelem rendszerek, és gázmotor által termelt áram – és hőmennyiség fedezni tudja. Az éves fenntartási költség kb. 1.000.000 Ft.

A CVSE a kérelmét utóbb kiegészítette azzal, hogy a Városi Uszoda, valamint a Klubház szolgáltatásainak igénybevételéhez kapcsolódóan a szükséges parkoló rész kialakítását is meg kívánják valósítani a Köztársaság utcán, a Gubody park mellett.

A CVSE kérelme jelen előterjesztés mellékletét képezi.

Kérem a Tisztelt Képviselő-testületet, hogy a határozati javaslatot megtárgyalni, és a döntésüket meghozni szíveskedjenek!

**Az előterjesztést a Jogi – Ügyrendi, Közbiztonsági és Pénzügyi Bizottság, valamint a Gazdasági Bizottság tárgyalja. A Bizottságok véleménye a Képviselő-testület ülésén helyben kerül kiosztásra jegyzőkönyvi kivonat formájában.**

A döntéshozatal az Mötv. 46. § (1) bekezdésére, valamint (2) bekezdésének *a)* - c*)* pontjára figyelemmel **nyilvános** ülés keretében, a KT. SzMSz 44. § bekezdésének*c)* pontja alapján **minősített** szavazati arányt igényel.

Kelt: Cegléd, 2018. április 16.

Takáts László

polgármester

**Határozati javaslat**

**Cegléd Város Önkormányzatának Képviselő-testülete**

1. Mint az ingatlan-nyilvántartás szerint Cegléd belterület 2017/3 hrsz-ú, kivett strandfürdő megnevezésű ingatlan, valamint Cegléd belterület 2241 hrsz-ú kivett közterület megnevezésű (természetben: Köztársaság utca) ingatlan 1/1 tulajdoni hányadú tulajdonosa
   1. Hozzájárul, hogy Ceglédi Vasutas Sport Egyesület (2700 Cegléd, Damjanich u. 3, továbbiakban: Egyesület), a vízilabda-szakosztályának juttatott társasági adókedvezmény felhasználásával az alábbi beruházásokat (továbbiakban: beruházás) valósítsa meg:
      * Cegléd, belterület 2017/3 Hrsz-ú ingatlan: 120 nm alapterületű (földszint, emelet, tetőtér 360 nm hasznos alapterület) épület kialakítása.
      * Cegléd, belterület 2241 hrsz-ú ingatlan: a strandfürdő és klubszálló használatához szükséges jogszabályban előírt számú gépjármű várakozóhelyek (parkolók) kialakítása.
   2. Hozzájárul, hogy a társasági adóról és az osztalékadóról szóló 1996. évi LXXXI. törvény 22/C. § alapján a beruházás üzembe helyezését követő 30 napon belül – amennyiben a beruházás építési engedélyhez kötött - a Magyar Állam javára jelzálogjog kerüljön bejegyzésre az ingatlan-nyilvántartásba tizenöt éves időtartamra az Egyesület által igénybe vett adókedvezmény mértékéig.
2. Hozzájárulását az alábbi feltételekkel adja meg:
   1. a megvalósult beruházás az Önkormányzat tulajdonába kerül, az Egyesület, a megvalósult beruházással kapcsolatban az Önkormányzattal szemben semmilyen igényt (pénzbeli, tulajdonjogi) nem támaszt.
   2. a beruházás megkezdéséhez csak abban az esetben járul hozzá, ha az 1.1 pontban foglalt beruházások megvalósítását, valamint a 91/2016. (IV.21.) Ök. határozatban korábban már tulajdonosi hozzájárulást kapott új meleg vizes kút vízvezeték rendszerének kiépítése beruházást az illetékes sportszövetség/minisztérium teljes egészében jóváhagyta és ezt az Egyesület az Önkormányzat felé igazolja.
3. Kijelenti, hogy a beruházáshoz anyagi támogatást semmilyen jogcímen nem vállal, és a beruházás megvalósításával kapcsolatban felmerülő járulékos költségek megfizetése is az Egyesületet terhelik.
4. Felhatalmazza a Polgármestert a szükséges intézkedések, nyilatkozatok megtételére
5. Utasítja a Ceglédi Közös Önkormányzati Hivatalt a szükséges intézkedések megtételére.

**Határidő**: azonnal **Felelős**: Takáts László

polgármester

A határozatot kapják

1. Szakmai előterjesztő és általa:

2. Ceglédi Közös Önkormányzati Hivatal Pénzügyi Iroda

3. Ceglédi Vasutas Sport Egyesület

Láttam:

Dr. Diósgyőri Gitta

címzetes főjegyző